ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1594/98

υποβολή: Alexandros Alavanos (GUE/NGL) προς την Επιτροπή

(25 Μαΐου 1998)

Θέμα: Η πορεία του υποπρογράμματος 3 του προγράμματος για την καταπολέμηση του κοινωνικού αποκλεισμού στην Ελλάδα

Σύμφωνα με στοιχεία του Υπουργείου Δικαιοσύνης, το 40 % των κρατουμένων στις ελληνικές φυλακές είναι αλλοδαποί με αποτέλεσμα ένα de facto εθνικό, θρησκευτικό και γλωσσικό πολυμερισμό. Ενώ έχει διαμορφωθεί αυτή η κατάσταση, υπάρχει και αντικειμενική στενότητα χώρου. Οι συγκεκριμένες αυτές συνθήκες στις φυλακές ευνοούν την ανάπτυξη επιθετικότητας και βίας ανάμεσα στις ομάδες και στα άτομα και τα στοιχειώδη δικαιώματα των φυλακισμένων καθημερινά διακυβεύονται.

Έχοντας υπόψη ότι το πρόγραμμα για την καταπολέμηση του κοινωνικού αποκλεισμού στην Ελλάδα, ειδικότερα δε το μέτρο 1 του υποπρογράμματος 3 που αφορά φυλακισμένους, αποφυλακισμένους και ανήλικους παραβάτες και προβλέπει ενέργειες καταπολέμησης του κοινωνικού αποκλεισμού τους, έχει χαμηλή απορροφητικότητα περίπου 10 %, ερωτάται η Επιτροπή. Ποιές είναι οι κυριότερες αιτίες της χαμηλής απορρόφησης των κονδυλίων του προγράμματος και τί μέτρα προτίθεται να λάβει προκειμένου να προχωρήσει το πρόγραμμα σύμφωνα με το υπάρχον χρονοδιάγραμμά του;

Απάντηση του κ. Flynn εκ μέρους της Επιτροπής

(10 Ιουλίου 1998)

Οι στόχοι του μέτρου 3.1 "Φυλακισμένοι, αποφυλακισμένοι και ανήλικοι παραβάτες", του οποίου η συνολική χρηματοδότηση ανέρχεται σε 38,2 δις. ECU, εκ των οποίων τα 28,6 δις. ECU είναι η συμβολή του Ευρωπαϊκού Κοινωνικού Ταμείου, συνδέονται με τους γενικότερους στόχους του επιχειρησιακού προγράμματος "Καταπολέμηση του αποκλεισμού από την αγορά εργασίας", του κοινοτικού πλαισίου στήριξης για την Ελλάδα για την περίοδο 1994-1999. Στην περίπτωση των φυλακισμένων, η παρέμβαση έχει ως στόχο, κυρίως, τη δημιουργία των συνθηκών για την ενσωμάτωση ή την επανένταξή τους στην επίσημη αγορά εργασίας. Οι αλλοδαποί φυλακισμένοι μπορούν να επωφεληθούν από το επιχειρησιακό πρόγραμμα υπό την προϋπόθεση ότι είναι νόμιμοι κάτοικοι των κρατών μελών.

Σύμφωνα με πρόσφατα στοιχεία του ελληνικού Υπουργείου Εργασίας, το ποσοστό απορρόφησης των πόρων στην περίοδο 1994-1997 σε σχέση με τον αντίστοιχο προϋπολογισμό για την περίοδο 1994-1999 ανέρχεται περίπου σε 14 %. Η χαμηλή απορρόφηση οφείλεται κυρίως στα προβλήματα που παρουσιάστηκαν όσον αφορά τη συνολική εφαρμογή του επιχειρησιακού προγράμματος κατά την περίοδο 1994-1997 - την καινοτόμο προσέγγιση, την έλλειψη κατάλληλης υποδομής διαχείρισης και υποστήριξης, την έλλειψη υπηρεσιών εφαρμογής και πιστοποίησης. Πόσο μάλλον, οι αλλαγές στο καθεστώς φυλάκισης για τις εν λόγω ομάδες στόχους, όπως μεταφορές και πρόωρες αποφυλακίσεις, καθιστούν πιο δύσκολη την υλοποίηση των συστημάτων.

Μετά την επαναφορά του συστήματος πιστοποίησης και τον πρόσφατο επαναπρογραμματισμό που έχει ως στόχο την απλοποίηση της δομής και των διαδικασιών του επιχειρησιακού προγράμματος, διατηρώντας όμως τους στόχους και την προσέγγισή του, αναμένεται να βελτιωθεί η αποτελεσματικότητα των ενεργειών υλοποίησης.
ΓΡΑΠΤΗ ΕΡΩΤΗΣΗ E-2021/98

υποβολή: Gary Titley (PSE) προς το Συμβούλιο

(29 Ιουνίου 1998)

Θέμα: Δίωξη χριστιανών στο Πακιστάν

Στις 27 Απριλίου 1998, ένα περιφερειακό δικαστήριο του Punjab καταδίκασε τον πακιστανό χριστιανό Ayub Masih σε θάνατο με την κατηγορία της βλασφημίας, σχετικά με παρατηρήσεις που είχε κάνει όσον αφορά τους "Σατανικούς Στίχους" του Salman Rushdie. Πάνω από εκατό Χριστιανοί, μεταξύ των οποίων παιδιά, έχουν καταδικασθεί αυτή τη στιγμή σε θάνατο με την κατηγορία της βλασφημίας.

Ενόψει των πολλών και συχνά ανεπαρκώς στοιχειοθετημένων κατηγοριών για βλασφημία εναντίον των Χριστιανών στο Πακιστάν, έχει πρόθεση το Συμβούλιο να ασκήσει εκ νέου πίεση στην πακιστανική κυβέρνηση προκειμένου να αντιμετωπίσει το πρόβλημα της καταχρηστικής εφαρμογής του νόμου περί βλασφημίας, να καταργήσει την ποινή του θανάτου και να αποκαστατήσει το ενιαίο εκλογικό σύστημα, με το οποίο θα είναι δυνατή η δικαιότερη εκπροσώπηση όλων των θρησκευτικών ομάδων;

Απάντηση

(24 Σεπτεμβρίου 1998)

Η ύπαρξη και η αυθαίρετη εφαρμογή του νόμου περί βλασφημίας στο Πακιστάν έχει αποτελέσει αντικείμενο μεγάλης ανησυχίας για το Συμβούλιο κατά τα τελευταία έτη. Η Ευρωπαϊκή Ένωση προέβη σε ορισμένα διαβήματα για την αντιμετώπιση του θέματος αυτού και το έχει συστηματικά θέσει κατά τις θεσμοθετημένες διαβουλεύσεις πολιτικού διαλόγου με την κυβέρνηση του Πακιστάν.

Το Συμβούλιο οφείλει να αναγνωρίσει ότι, παρά τις παλαιότερες διαβεβαιώσεις των πακιστανικών αρχών ότι θα τροποποιηθεί ο νόμος περί βλασφημίας κατά τρόπον ώστε να καταστεί αδύνατη η κατάχρησή του, τα πρόσφατα γεγονότα αποδεικνύουν ότι τα βασικά προβλήματα παραμένουν αναλλοίωτα και ότι η θρησκευτική μισαλλοδοξία σημειώνει δυστυχώς άνοδο στο Πακιστάν. Η Ευρωπαϊκή Ένωση θα διερευνήσει ως εκ τούτου, στο πλαίσιο των αρμοδίων οργάνων του Συμβουλίου, τον πλέον πρόσφορο τρόπο αντιμετώπισης του θέματος στο εγγύς μέλλον. Το Ευρωπαϊκό Κοινοβούλιο θα τηρηθεί ενήμερο σχετικά με το αποτέλεσμα των αποφάσεων του Συμβουλίου. Στο πλαίσιο αυτό, θα εξεταστεί επίσης στις αρχές Σεπτεμβρίου 1998 το θέμα της θανατικής ποινής και της αποκατάστασης του μικτού εκλογικού συστήματος στο πλαίσιο των αρμοδίων οργάνων του Συμβουλίου.
ΓΡΑΠΤΗ ΕΡΩΤΗΣΗ E-1862/98

υποβολή: Alexandros Alavanos (GUE/NGL) προς την Επιτροπή

(16 Ιουνίου 1998)

Θέμα: Πορεία του προγράμματος "Τηλεπικοινωνίες" στην Ελλάδα

Στην απάντηση προς την ερώτησή μου Ε-3538/96(1) σχετικά με την πορεία του προγράμματος "Τηλεπικοινωνίες" στην Ελλάδα, αναφερόταν ότι η απορρόφηση κονδυλίων είναι για το 1994-95 106 % και για το 1996 37 %. Σύμφωνα με δημοσιεύματα στον τύπο, κινδυνεύουν να χαθούν κονδύλια λόγω καθυστερήσεων στην εκτέλεση των έργων του προγράμματος.

Ερωτάται η Επιτροπή: Ποιοί λόγοι οδήγησαν στη μείωση των αρχικά υψηλών απορροφήσεων; Ποιά είναι σήμερα η απορροφητικότητα ανά υποπρόγραμμα; Τί μέτρα έχει λάβει ή προτίθεται να λάβει προκειμένου να προχωρήσει ομαλά η πορεία εκτέλεσης του προγράμματος;

Απάντηση της κας Wulf-Mathies εξ ονόματος της Επιτροπής

(30 Ιουλίου 1998)

Επί του παρόντος το επιχειρησιακό πρόγραμμα (ΕΠ) "Τηλεπικοινωνίες" απορρόφησε 90 % των πιστώσεων για αναλήψεις υποχρεώσεων και 65 % των πιστώσεων πληρωμών σε σχέση με τον προϋπολογισμό για την περίοδο 1994-1999.

Ωστόσο, το Αξιότιμο Μέλος του Κοινοβουλίου αναφέρεται στην απάντηση της γραπτής ερώτησης Ε-3538/96, όπου τα σχετικά αριθμητικά στοιχεία αφορούσαν τις δαπάνες επιτόπου για τα πρώτα έτη της υλοποίησης. Κατά τον τρόπο αυτό, η πρόοδος του ΕΠ εκφρασμένη σε όρους δαπανών επιτόπου ανέρχεται επί του παρόντος σε 57 % του προϋπολογισμού για την περίοδο 1994-1999 και των επιμέρους προγραμμάτων ανέρχεται σε:

>ΘΕΣΗ ΠΙΝΑΚΑ>

Επομένως, παρά την μικρή καθυστέρηση, δεν πρόκειται για χαμηλή απορρόφηση για το σύνολο του επιχειρησιακού προγράμματος αλλά για διαφορά στο επίπεδο της προόδου εκτέλεσης των επιμέρους προγραμμάτων.

Η Επιτροπή τόνισε ήδη στις ελληνικές αρχές αφενός την ανάγκη προόδου όλων των μέτρων του ΕΠ κατά την έννοια κοινοτικού πλαισίου στήριξης και αφετέρου, την απόλυτη ανάγκη εναρμόνισης του εθνικού νομοθετικού πλαισίου με την ευρωπαϊκή νομοθεσία σε θέματα τηλεπικοινωνιών, όπως προβλέπεται στο επιμέρους πρόγραμμα 1.

Όσον αφορά την διακύμανση του ρυθμού υλοποίησης του ΕΠ, αντικατοπτρίζει το χρονοδιάγραμμα της ολοκλήρωσης των διαφόρων συμβάσεων που αφορούν τις υποδομές του δικτύου του ΟΤΕ (Οργανισμός Τηλεπικοινωνιών Ελλάδος) και των προμηθευτών του εξοπλισμού του.

(1) ΕΕ C 105, 3.4.1997, σελ. 85.
ΓΡΑΠΤΗ ΕΡΩΤΗΣΗ E-1914/98

υποβολή: José Apolinário (PSE) προς την Επιτροπή

(16 Ιουνίου 1998)

Θέμα: Εφαρμογή του κανονισμού (ΕΟΚ) 2080/92

Ως προς την εφαρμογή του κανονισμού (ΕΟΚ) 2080/92(1), πιστεύει άραγε η Επιτροπή ότι μέρη ενός σχεδίου αναδάσωσης, εκτός της δενδροφύτευσης όπως οι αντιπυρικές κατασκευές, τα μονοπάτια και οι υδατόδρομοι) θα μπορούσαν να περιληφθούν στο σχέδιο με σκοπό την είσπραξη των επιδοτήσεων για την κάλυψη των δαπανών συντήρησης και την απώλεια εισοδήματος;

Απάντηση του κ. Fischler Εξ ονόματος της Επιτροπής

(27 Ιουλίου 1998)

Ο κανονισμός (ΕΟΚ) 2080/92 του Συμβουλίου της 30ης Ιουνίου 1992 για τη θέσπιση κοινοτικού καθεστώτος ενισχύσεως των μέτρων για τα δάση στον τομέα της γεωργίας(2), σχετικού με την δάσωση γεωργικών γαιών, θεσπίζει καθεστώς ενισχύσεων συγχρηματοδοτούμενων από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)-τμήμα Εγγυήσεων.

Το εν λόγω καθεστώς ενισχύσεως δύναται να περιλαμβάνει ενισχύσεις που προορίζονται να καλύψουν τις δαπάνες δάσωσης (συμπεριλαμβανομένων, όπως στην περίπτωση του αντίστοιχου προγράμματος της Πορτογαλίας, των ενισχύσεων για την δημιουργία δρόμων δασικής εκμετάλλευσης, αντιπυρικών ζωνών και σταθμών υδροληψίας); ετήσια πριμοδότηση ανά δασωμένο εκτάριο, για την κάλυψη των δαπανών συντήρησης των εκτάσεων που δασώθηκαν κατά τα πρώτα πέντε έτη; ετήσια πριμοδότηση ανά εκτάριο για την αντιστάθμιση των απωλειών εισοδήματος που προκύπτουν από την δάσωση γεωργικών εκτάσεων; ενισχύσεις για τις επενδύσεις που αφορούν τη βελτίωση των δασωδών εκτάσεων, όπως είναι η δημιουργία αντιπυρικών ζωνών, σταθμών υδροληψίας και δρόμων δασικής εκμετάλλευσης καθώς και τη βελτίωση των καλλιεργειών. Τα τρία πρώτα είδη ενισχύσεων αποβλέπουν σε αναδασώσεις γεωργικών γαιών, ενώ το τέταρτο είδος ενίσχυσης αφορά εκτάσεις που έχουν ήδη δασωθεί εντός γεωργικών εκμεταλλεύσεων.

Σύμφωνα με τον κανονισμό (ΕΟΚ) 2080/92, οι πριμοδοτήσεις συντήρησης είναι επιλέξιμες μόνον για αναδασώσεις, κατά τη διάρκεια των πέντε ετών που ακολουθούν την φύτευση. Όσον αφορά τις πριμοδοτήσεις αντιστάθμισης των απωλειών εισοδήματος, χορηγούνται σε οποιοδήποτε φυσικό ή νομικό πρόσωπο προβαίνει σε δάσωση γεωργικών εκτάσεων.

Αν, σύμφωνα με το αξιότιμο μέλος του Κοινοβουλίου, το κόστος των έργων υποδομής, τα οποία θα πραγματοποιηθούν με σκοπό τη δάσωση γεωργικών εκτάσεων, συμπεριληφθεί στις δαπάνες δάσωσης, και αν οι εκτάσεις αυτές επαναφυτευθούν, τα εν λόγω έργα υποδομής θα είναι απόλυτα επιλέξιμα για την χορήγηση πριμοδοτήσεων συντήρησης και αντιστάθμισης των απωλειών εισοδήματος.

Αντιθέτως, αν πρόκειται για έργα υποδομής, τα οποία θα πραγματοποιηθούν σε ήδη δασωμένες εκτάσεις, ανεξάρτητα από το αν αυτές κρίνονται επιλέξιμες ή μη για τη χορήγηση της άνωθι αναφερομένης τέταρτης μορφής ενίσχυσης (δασικές εκτάσεις εντός των γεωργικών εκμεταλλεύσεων), ή σε άλλες γεωργικές ζώνες, για τις οποίες δεν τίθεται ζήτημα δάσωσης, δεν δύναται να χορηγηθούν πριμοδοτήσεις συντήρησης και αντιστάθμισης των απωλειών εισοδήματος. Δεν θα πρέπει, εξάλλου, να ξεχνάμε, ότι το καθεστώς ενισχύσεων υπέρ της δάσωσης αποβλέπει κυρίως στην ενίσχυση της δάσωσης των γεωργικών γαιών.

(1) ΕΕ L 215, 30.7.1992, σελ. 96.

(2) ΕΕ L 215, 30.7.1992.
ΓΡΑΠΤΗ ΕΡΩΤΗΣΗ E-2102/98

υποβολή: Sebastiano Musumeci (NI) προς την Επιτροπή

(10 Ιουλίου 1998)

Θέμα: Μέτρα για τη στήριξη της μελισσοκομίας

Παρά την αύξηση του αριθμού των μελισσοκόμων, η μελισσοκομία εξακολουθεί να μην ρυθμίζεται ακόμη επαρκώς και συχνά αφήνεται στη γενναιοδωρία και το θάρρος των ιδιωτών οι οποίοι υποχρεούνται να ασκούν δραστηριότητα χωρίς κίνητρα ή προσανατολισμούς τεχνικού χαρακτήρα.

Σε ορισμένες χώρες η μελισσοκομία δεν θεωρείται γεωργική δραστηριότητα εφόσον δεν συνδέεται κατ' ανάγκην, με την ιδιοκτησία ή την κατοχή γης, με αποτέλεσμα οι μελισσοκόμοι να επιβαρύνονται από φορολογικής, νομικής και οικονομικής άποψης.

Τί μέτρα έχει λάβει ή σκοπεύει να λάβει, η Επιτροπή για τη στήριξη ενός τόσο ζωντανού κλάδου της ευρωπαϊκής γεωργίας ο οποίος επιβαρύνεται υπέρμετρα, παρά την αυξημένη ζήτηση της αγοράς για μέλι;

Απάντηση του κ. Fischler Εξ ονόματος της Επιτροπής

(30 Ιουλίου 1998)

Τον Ιούλιο του 1997, το Συμβούλιο αναγνώρισε την σημασία του τομέα της μελισσοκομίας ψηφίζοντας, κατόπιν πρότασης της Επιτροπής, τον κανονισμό (ΕΚ) 1221/97 της 25ης Ιουνίου 1997 περί των γενικών κανόνων εφαρμογής για ενέργειες βελτίωσης της παραγωγής και της εμπορίας του μελιού(1).

Οι λεπτομερείς κανόνες σχετικά με τα εθνικά προγράμματα που προβλέπονται στον εν λόγω κανονισμό του Συμβουλίου καθορίζονται από την Επιτροπή στον κανονισμό (ΕΚ) 2300/97(2), ο οποίος τροποποιήθηκε από τον κανονισμό (ΕΚ) 758/97(3) της Επιτροπής της 3ης Απριλίου 1998. Τα εθνικά προγράμματα εγκρίθηκαν από την Επιτροπή τον Μάρτιο του 1998.

(1) ΕΕ L 173, 1.7.1997.

(2) ΕΕ L 319, 21.11.1997.

(3) ΕΕ L 105, 4.4.1998.
ΓΡΑΠΤΗ ΕΡΩΤΗΣΗ E-1959/98

υποβολή: Jean-Yves Le Gallou (NI) προς το Συμβούλιο

(30 Ιουνίου 1998)

Θέμα: Τήρηση της αρχής της επικουρικότητας

Η Ευρωπαϊκή Επιτροπή κρίνει ότι το σύστημα έκπτωσης της γαλικής εταιρίας σιδηροδρόμων SNCF στα εισητήρια για τις πολύτεκνες οικογένειες εισάγει μία διάκριση που βασίζεται στην εθνικότητα και παρακωλύει την ελευθερία εγκατάστασης σε πολίτες των άλλων κρατών μελών.

Μπορεί το Συμβούλιο να αναφέρει την άποψή του σχετικά με το εν λόγω θέμα;

Δεν θεωρεί ότι η στάση της Επιτροπής είναι αντίθετη με την αρχή της επικουρικότητας, που αναγνωρίζεται απο τη Συνθήκη του Άμστερνταμ;

Τούτο το μέτρο κατά της οικογένειας, κρίνεται κατάλληλο σε μία Ευρώπη που συρρικνώνεται πληθυσμιακά;

Τί προτίθεται να πράξει το Συμβούλιο προκειμένου να αντιταχθεί στην αίτηση της Επιτροπής;

Απάντηση

(28/29 Σεπτεμβρίου 1998)

Έχοντας υπόψη τον καταμερισμό των αρμοδιοτήτων μεταξύ των θεσμικών οργάνων που προβλέπεται από τη Συνθήκη για την ίδρυση της Ευρωπαϊκής Κοινότητας, το Συμβούλιο ενημερώνει τον αξιότιμο

κ. Βουλευτή ότι εναπόκειται στην Επιτροπή να μεριμνά για την τήρηση των διατάξεων της Συνθήκης.

Επίσης, το Συμβούλιο δεν είναι αρμόδιο να αποφανθεί σχετικά με μια διαδικασία που άρχισε δυνάμει του άρθρου 169 της συνθήκης ΕΚ.
ΓΡΑΠΤΗ ΕΡΩΤΗΣΗ E-1590/98

υποβολή: Klaus Lukas (NI) προς την Επιτροπή

(25 Μαΐου 1998)

Θέμα: Γλωσσικές διακρίσεις σε δημοσιεύσεις αντιπροσωπειών

Μπορεί η Επιτροπή να αιτιολογήσει γιατί οι τακτικές της δημοσιεύσεις, ανακοινώσεις του τύπου κλπ., οι οποίες εκδίδονται από τις αντιπροσωπείες της στη Μόσχα, την Βαρσοβία, την Πράγα, την Βουδαπέστη, την Λουμπλιάνα κλπ., περιλαμβάνουν κείμενα, τα οποία είναι γραμμένα, εκτός από τη γλώσσα της εκάστοτε χώρας, μόνον στα Αγγλικά ή στα Γαλλικά;

Αυτή η πολιτική πληροφόρησης είναι ακατανόητη, εάν ληφθεί υπόψη ότι στις εν λόγω χώρες η γερμανική γλώσσα είναι η περισσότερο ομιλούμενη και περισσότερο κατανοητή δυτική γλώσσα, σε πολλές περιπτώσεις μάλιστα περισσότερο και από την Αγγλική. Επιπλέον, στις περισσότερες πρώην κομμουνιστικές χώρες υπάρχουν σχετικά μεγάλες γερμανόφωνες μειονότητες, οι οποίες θα μπορούσαν να ενημερώνονται για τις πολιτικές της ΕΕ από δημοσιεύσεις στη γερμανική γλώσσα.

Πότε προτίθεται η Επιτροπή να συστήσει στις αντιπροσωπείες της να σταματήσουν αυτή την τακτική των γλωσσικών διακρίσεων και να χρησιμοποιούν τη γερμανική γλώσσα ισότιμα με την αγγλική γλώσσα;

Απάντηση της κ. Van den Broek εξ ονόματος της Επιτροπής

(30 Ιουνίου 1998)

Τα γερμανικά αποτελούν μια από τις επίσημες γλώσσες της Κοινότητας που χρησιμοποιούνται απ'όλους, χωρίς διάκριση, στις σχέσεις τους με την Επιτροπή. Το αυτό ισχύει, χωρίς περιορισμούς και για τις αντιπροσωπείες στις πρώην κομμουνιστικές χώρες.

Το πληροφοριακό υλικό θα αποστέλλεται πάντα, αποκλειστικά για τη διαβίβαση πληροφοριών, σε ορισμένους κύκλους παραληπτών, των οποίων οι γλωσσικές γνώσεις καθορίζουν επίσης τις αναγκαίες γλωσσικές διατυπώσεις. Το γενικό πληροφοριακό υλικό μεταφράζεται σε όλες τις επίσημες γλώσσες και είναι διαθέσιμο, στις αντιπροσωπείες, και στα γερμανικά.

Στο μέτρο που οι αντιπροσωπείες προωθούν ορισμένες συμπληρωματικές πληροφοριακές εργασίες θα απευθύνονται στο τοπικό κοινό στη γλώσσα της χώρας και δεν είναι απαραίτητο να υπάρχει μετάφραση σε μια, περισσότερες ή και όλες τις επίσημες γλώσσες της Κοινότητας. Η διάκριση σε γερμανόφωνες μειονότητες του εξωτερικού δεν προβλέπεται ούτε και είναι υποχρεωτική. Οι μειονότητες αυτές, κανονικά, κατέχουν την εκάστοτε γλώσσα της χώρας και δεν γίνονται μεταφράσεις αυτού του είδους για μειονότητες από άλλα κράτη μέλη. Εφόσον το ζητήσει ειδικά μια γερμανόφωνη μειονότητα, τότε το ανάλογο υλικό θα συνταχθεί στα γερμανικά.
ΓΡΑΠΤΗ ΕΡΩΤΗΣΗ E-1801/98

υποβολή: Daniela Raschhofer (NI) προς την Επιτροπή

(11 Ιουνίου 1998)

Θέμα: Εισφορές στην ΕΕ και ύψος ενισχύσεων

Σε διάφορα δημοσιεύματα και ανακοινώσεις κυκλοφορούν συχνά διαφορετικά αριθμητικά στοιχεία σχετικά με τις ετήσιες πληρωμές που καταβάλλει η Αυστρία στην ΕΕ καθώς και για τις πιστώσεις τις οποίες λαμβάνει η Αυστρία από τα διάφορα προγράμματα ενισχύσεων. Για το λόγο αυτό η υπογεγραμμένη σας παρακαλεί να απαντήσετε στις ακόλουθες ερωτήσεις:

1. Σε τι ύψος ανήλθαν τα έτη 1996 και 1997 οι ακαθάριστες πληρωμές εισφοράς της Αυστρίας;

2. Σε ποιές εκτιμήσεις στηρίζονται οι προβλέψεις για τις εισφορές του 1998;

3. Σε τι ύψος ανήλθαν οι προβλεφθείσες από την Επιτροπή πιστώσεις υποχρεώσεων (1996 και 1997) οι οποίες θα μπορούσαν να επιστρεψούν στην Αυστρία;

4. Σε τι ύψος ανήλθαν οι εγκριθείσες από την Επιτροπή πιστώσεις (1996, 1997);

5. Ποιες πιστώσεις εισέρρευσαν τα έτη 1996 και 1997 πράγματι από την ΕΕ στην Αυστρία; (αναλυτικά ανά περιοχές προώθησης και ανά περιοχές και τίτλους προώθησης)

6. Σε τι ύψος ανέρχεται αντιστοίχως η διαφορά μεταξύ των πιστώσεων υποχρεώσεων, των πιστώσεων που έχουν εγκριθεί από την ΕΕ και των ενισχύσεων οι οποίες πραγματικά επανεισέρρευσαν στην Αυστρία κατά τα έτη 1996 και 1997;

7. Ποιες είναι οι πιστώσεις που δεν απορροφήθηκαν στο 1996 και 1997 από την Αυστρία και συνεπώς χάνονται γι' αυτήν;

8. Ποιες είναι οι ενισχύσεις που έχει ζητήσει η Αυστρία για το 1998 έως σήμερα;

9. Ποιες ενισχύσεις -που αφορούν την Αυστρία- για το 1998 έχουν εγκριθεί έως σήμερα από την Επιτροπή;

Συμπληρωματική απάντηση

του κ. Liikanen εξ ονόματος της Επιτροπής

(30 Ιουλίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1796/98

υποβολή: Amedeo Amadeo (NI) προς το Συμβούλιο

(11 Ιουνίου 1998)

Θέμα: Γλωσσικές διακρίσεις

Στα ορεινά μονοπάτια του Alto Adige, εδώ και μερικές εβδομάδες, συντελείται μια πραγματική "γλωσσική κάθαρση": αφαιρούνται οι πινακίδες σε ιταλική γλώσσα από μονοπάτια που εκτείνονται σε επιφάνεια 5.000 τετρ. χιλιόμετρα. Έτσι, έχουν μείνει μόνο τα γερμανικά τοπωνύμια επί ιταλικού εδάφους για να πληροφορούν τους τουρίστες από όλη την Ευρώπη για τις βουνοκορφές, τα καταφύγια, τα μονοπάτια, τις σιδηροδρομικές γραμμές, τα ποτάμια κλπ.

Επισημαίνεται ότι η υποχρεωτική χρησιμοποίηση και των δύο γλωσσών προβλέπεται με συγκεκριμένη διάταξη στα πλαίσια του καθεστώτος ειδικής αυτονομίας που απολαμβάνει η περιοχή του Alto Adige, και τούτο για την προστασία της γερμανικής μειονότητας. Σκοπεύει άραγε το Συμβούλιο να παρέμβει επειγόντως προς τις ιταλικές αρχές προκειμένου αυτές να ασκήσουν πιέσεις προς την Alpenverein Sudtirol (AVS, που αντιστοιχεί με την ιταλική αλπινική λέσχη) προκειμένου να τεθεί τέρμα σε αυτή την παράλογη και αναχρονιστική εισαγωγή διακρίσεων σε βάρος ιταλών πολιτών;

Απάντηση

(24 Σεπτεμβρίου 1998)

Δεν είναι της αρμοδιότητας του Συμβουλίου να παρέμβει προς κράτος μέλος για θέματα εφαρμογής εθνικών κανονισμών που εκδίδονται από τις Αρχές αυτού του κράτους.
ΓΡΑΠΤΗ ΕΡΩΤΗΣΗ E-1163/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(29 Απριλίου 1998)

Θέμα: Χρηματοδοτούμενα προγράμματα στο πλαίσιο του LIFE II

Τον Ιούλιο του 1997, η Ευρωπαϊκή Επιτροπή επέλεξε 188 προγράμματα που θα συγχρηματοδοτηθούν μέσω του κοινοτικού χρηματοδοτικού μέσου για το περιβάλλον LIFE II.

Μπορεί η Επιτροπή να μας πει εάν μεταξύ των επιλεγέντων προγραμμάτων υπάρχουν ορισμένα που προορίζονται για την Ιταλία, διευκρινίζοντας επίσης τα χαρακτηριστικά τους γνωρίσματα;

Απάντηση της κας Bjerregaard εξ ονόματος της Επιτροπής

(16 Ιουνίου 1998)

Το 1997 χρηματοδοτήθηκαν 28 ιταλικά έργα από το χρηματοδοτικό μέσο LIFE II. Όπως κάθε χρόνο, ο πίνακας των έργων αυτών δημοσιεύθηκε στην Επίσημη Εφημερίδα(1). Επίσης, υφίσταται μια βάση δεδομένων, η οποία περιέχει την περιγραφή όλων των έργων που χρηματοδοτούνται από το 1992 από το LIFE και είναι προσπελάσιμη στην εξής διεύθυνση: http://europa.eu.int/comm/life/home.htm.

Για τα έργα LIFE που αφορούν το περιβάλλον, θα δημοσιευθεί προσεχώς ένα φυλλάδιο όπου θα περιγράφονται τα πλέον επιτυχημένα έργα.

Για τα έργα LIFE που αφορούν τη φύση, δημοσιεύεται κάθε χρόνο ένα πολύγλωσσο φυλλάδιο όπου περιγράφονται όλα τα χρηματοδοτούμενα έργα. Αντίγραφο της έκδοσης του φυλλαδίου του 1997 αποστέλλεται στο Αξιότιμο Μέλος του Ευρωπαϊκού Κοινοβουλίου και της Γενικής Γραμματείας του Ευρωπαϊκού Κοινοβουλίου.

(1) ΕΕ C 68, 4.3.1998.
ΓΡΑΠΤΗ ΕΡΩΤΗΣΗ E-1630/98

υποβολή: Amedeo Amadeo (NI) προς την Επιτροπή

(27 Μαΐου 1998)

Θέμα: Ετήσια έκθεση του Ταμείου Συνοχής (1996)

Η Ετήσια έκθεση του Ταμείου Συνοχής (1996) (COM(97)302 τελικό) περιγράφει τις δραστηριότητες του Ταμείου Συνοχής το 1996, έτος που θεωρήθηκε για πολλούς λόγους ως ορόσημο για τη λειτουργία του ταμείου. Πράγματι, εντός του 1996, το Ταμείο Συνοχής κατέστη πλήρως λειτουργικό και άρχισαν να πραγματοποιούνται εκ των υστέρων αποτιμήσεις περατωθέντων έργων. Το 1996 ήταν επίσης το έτος της μεσοπρόθεσμης αναθεώρησης ως προς την επιλεξιμότητα των κρατών μελών και το πρώτο έτος κατά το οποίο έγινε έλεγχος όσον αφορά την εφαρμογή από τα κράτη μέλη των προγραμμάτων οικονομικής σύγκλισης και ετέθη σε εφαρμογή από την Επιτροπή η αρχή της υπαγωγής σε όρους.

Θα μπορούσε άραγε η Επιτροπή να ευαισθητοποιήσει τα κράτη μέλη σε ό,τι αφορά τον καλύτερο περιφερειακό επιμερισμό των επενδύσεων, αποδίδοντας ιδιαίτερη προσοχή στις λιγότερο ευνοημένες ηπειρωτικές αγροτικές και αστικές περιοχές;

Απάντηση της κας Wulf-Mathies εξ ονόματος της Επιτροπής

(1 Ιουλίου 1998)

Το Ταμείο Συνοχής παρέχει χρηματοδοτική βοήθεια στα φτωχότερα κράτη μέλη που έχουν κατά κεφαλήν ΑΕγχΠ χαμηλότερο από το 90 % του κοινοτικού μέσου όρου, με σκοπό την επίτευξη σταθερού επιπέδου δημοσιονομικών ελλειμμάτων διατηρώντας συγχρόνως τις δημόσιες επενδύσεις στις μεταφορές και το περιβάλλον σε υψηλά επίπεδα.

Στους στόχους του Ταμείου Συνοχής δεν περιλαμβάνεται η καταπολέμηση περιφερειακών ανισοτήτων όσον αφορά την οικονομική δραστηριότητα και το Ταμείο δεν δύναται να παρέχει βοήθεια για συγκεκριμένες αγροτικές ή αστικές δραστηριότητες.

Οι αιτήσεις προς το Ταμείο Συνοχής για έργα σχετικά με την υποδομή των διευρωπαϊκών μεταφορών και του περιβάλλοντος κατατίθενται αποκλειστικά με πρωτοβουλία των δικαιούχων κρατών μελών. Η Επιτροπή δεν έιναι σε θέση να απορρίψει αίτηση συγκεκριμένου έργου λόγω του τόπου εκτέλεσής του.